Viis minutit ja kuus sekundit. "Lepitus" on suurepärane film ja selle kõige ikoonilisem hetk on ilma ühegi lõiketa filmitud stseen rannas, mille pikkuseks on viis minutit ja kuus sekundit. Wright toob sarnase stseeni sisse ka "Hannasse", kui me lahkume koos Eric Banaga  rongist, kõnnime üle väljaku maa-alusesse tunnelisse, kus mees satub varitsuse otsa. Kaamera liigub väga dünaamiliselt ümber peetava märuli ja me ei taba kõike, mis juhtub, ning osa nähtust on suhteliselt keskpärane arvutianimatsioon, kuid kaklusstseen, mis ei hüppa iga sekundi järel uude kaameranurka, kus on isegi aru saada, mis toimub, on kui sõõm värsket õhku!